RETTELSE: Det har tidligere fremgået af artiklen, at rekorden for bedste mand i Danmark var på 220 kilometer, og at distancen for bedste kvinde i Danmark er 189 kilometer. Arrangørerne har siden fortalt, at de tal ikke er korrekte og henviser til, at der kun er tale om uofficielle rekorder, og at der derfor kan være forskellige meldinger. De korrekte distancer er opdateret i artiklen. 207,9 kilometer på 24 timer. Så meget skal ultraløberen Stine Rex løbe for at slå den nuværende Danmarksrekord på løbebånd for mænd i et 24-timers løb. Rekorden går aalborgenseren efter at få i hus under et spektakulært rekordforsøg på Zoofariscenen i Aalborg Zoo fra torsdag 3. juni klokken 12 til fredag 4. juni klokken 12. Og du kan følge Stine Rex fra start til slut - TV2 Nord livestreamer nemlig på tv2nord.dk samtlige 24 timer. Her skal hun løbe så langt, hun kan, på et løbebånd - rekorden for kvinder er 185 kilometer og 207,9 kilometer for mænd. Undervejs får hun besøg af kendte nordjyder og erhvervsfolk, der hver vil løbe en time sammen med Stine Rex - på et ekstra løbebånd. På et tredje løbebånd vil ultraløberen Peter Torjussen forsøge at slå mændenes Danmarksrekord for 24-timersløb på løbebånd. Stine Rex: - Man bør blive automatisk donor Rekordforsøget er arrangeret i samarbejde med patientforeningen Organdonation - ja tak!, der sætter fokus på organdonation i Danmark og arbejder for at forbedre vilkårene for de danskere, som står på venteliste til en nyt organ. En sag, der er vigtig for Stine Rex. - Jeg synes, det er skørt, at man så nemt siger 'ja tak' til reklamer i sin postkasse, men at en så vigtig sag som organdonation skal man tage aktivt stilling til. Det burde være sådan, at man automatisk var donor som 18-årig, for det kan virkelig gøre en stor forskel, siger ultraløberen. Selv vil hun og hendes mand, Dan, tage stilling under rekordforsøget. Har kun løbet 20 timer på et løbebånd Som Danmarks bedste ultraløber er Stine Rex vant til at løbe op til et maraton hver eneste dag som træning til sine mange ultraløb overalt i verden. Hun har den europæiske rekord for kvinder i 48 timers løb, som hun satte på en 2,2 kilometer lang rundstrækning i Fårup Sommerland. Et løb, TV2 Nord dækkede hele døgnet. Se Stine sætte fire nye rekorder i 48 timers løb i Fårup Sommerland i maj 2020: Men alle Stine Rex' mange skridt er alle taget på asfalt - og ikke på løbebånd. Op til rekordforsøget har hun kun trænet i omkring 20 timer på løbebånd - og derfor spår hun, at de 24 timer vil blive en kæmpe udfordring for den garvede løber. - Jeg har ingen idé om, hvorvidt jeg kan gennemføre eller ej. Jeg ved ikke, hvad der vil ske efter 10 eller 12 timer, for et bånd er bare ikke det samme som på vej, siger Stine Rex. Udover sin træner og mand Dan, har Stine Rex også sin faste fysioterapeut og behandler Søren Dalum med i Aalborg Zoo. - Det giver mig en sikkerhed, at jeg har Søren med. Han er meget professionel og kan hjælpe mig med at undgå skader, lyder det fra ultraløberen. Mød den private Stine Rex i magasinet Punkt for Punkt:

Opsummering:
Aalborgensiske Stine Rex løber uafbrudt i et døgn på et løbebånd i håbet om at slå to Danmarksrekorder og samtidig sætte fokus på organdonation. Vi streamer rekordforsøget hele døgnet på tv2nord.dk.